«Den smått arrogante stilen kan Torp vanskelig kvitte seg med.Den kler dessuten hans bergenske flegma» 

Ole Torp er tilbake. 
Det lover godt for NRKs oppdrag som vokter av vesentlig journalistikk. 

Det er snaut med sendeflater på TV-skjermen som tillater en samtale mellom to personer i 30 minutter. 
Den kjappe, poengterte nyhetsjournalistikken krever programlederens tydelige spørsmål og intervjuobjektets evne til å forsvare seg med samme verbale slagkraft. 
Tiden er knapp. 

Det er sånn vi er blitt vant til at det skal være. 
Også hos allmennkringkasteren NRK. 

Den skarrende bergenser Ole Torp måtte like før jul gi seg med debattprogrammet Aktuelt som ble sendt på NRK 2 tre ganger i uken. 
Vi er mange som har savnet det. 
Tirsdag kveld var han tilbake i samme kanal med en halvtimes samtale med advokat og mulla Krekar-forsvarer, Brynjar Meling. 

Det ble en sympatisk debut. 
Sympatisk i den forstand at Torp i stor grad etterlevde den selvpålagte ambisjonen om å være hardtslående, men samtidig gi gjesten muligheten til å forklare seg og utdype sine standpunkter. 

Krevende øvelse 

Brynjar Meling forsvarer en person som i det brede lag av folket skys som pesten. 
Torp lyktes bra i å utfordre advokatens arbeidsmetoder og etiske reflekser i innsatsen for den kontroversielle mullahens rettssikkerhet. 
Enda mer interessant ble samtalen da den tok dreining mot Melings personlige verdigrunnlag og privatliv. 

Les også: 
Krekars advokat Brynjar Meling: 

Det er en ytterst krevende øvelse å kombinere det distinkte, saksorienterte revolverintervju med en empatisk, personlig samtaleform uten at den journalistiske rytmen glipper. 
Ole Torp viste i intervjuet med Meling at han er en av få TV-journalister her til lands som behersker stilen til fingerspissene. 

Inspirert av BBC 

Programideen er alt annet enn nyskapende. 
Den har lange tradisjoner, ikke minst i Storbritannia der Torp tydeligvis har latt seg inspirere av TV-magasiner som Hardtalk og Newsnight . 

Hardtalk har i snart tyve år stått frem som BBCs flaggskip i den krevende sjangeren. 
Programleder Stephen Sackur er åpenbart en av Torps journalistiske forbilder. 

«Vi skal være pågående, men redelige. 
Programmet skal være innenfor NRK-malen hva frekkhet og arroganse angår», forsikret Ole Torp foran tirsdagens premiere. 

Han var godt innenfor. 
Den smått arrogante stilen kan Torp vanskelig kvitte seg med. 
Den kler dessuten hans bergenske flegma. 

Vi tåler strengt tatt en liten dose arroganse, så lenge programlederen behandler sine gjester med respekt og journalistisk skikkelighet. 

Balansert krysning 

En gang i tiden ga Kjell Arnljot Wig ansikt og stemme til den opplyste arroganse på Marienlyst. 
Mang en smånervøs paneldeltager fikk erfare Wiigs krasse avbrytelser og sarkastiske kommentarer. 

Ole Torp har funnet sin egen, karakteristiske form. 
Den fremstår i det nye programformatet som en veltilpasset krysning av den verbale bulldoser Hans Wilhelm Steinfeldt og Viggo Johansen. 

Sistnevnte ledet for få år siden samtaleprogrammet Viggo på lørdag med en dempet intervjuteknikk som lokket frem adskillige overraskende tanker og refleksjoner hos gjesten. 

Partiledere har ikke klippekort til Torp , ifølge programlederen. 
Det bærer forhåpentlig bud om at han henter inn andre, interessante stemmer enn dem som er utstyrt med klippekort til radioens Dagsnytt Atten og TV-magasinet Debatten på torsdager. 
